ROZHODNUTIE KOMISIE
z 23. júla 2004
meniace a doplňujúce rozhodnutie 2003/804/ES, čo sa týka dovozov živých lastúrnikov pre ľudskú spotrebu
(oznámené pod číslom K(2004) 2613)
(Text s významom pre EHP)
(2004/623/ES)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na smernicu Rady (ES) č. 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej článok 20 ods. 1 a článok 21 ods. 2,
keďže:
(1)
Rozhodnutie Komisie 2003/804/ES zo 14. novembra 2003, stanovujúce zdravotné podmienky zvierat a požiadavky na certifikáty pre dovozy lastúrnikov, ich vajíčok a gamét pre ďalší chov, výkrm, násadu alebo ľudskú spotrebu (2), určuje špecifické zdravotné podmienky zvierat na dovozy živých lastúrnikov do spoločenstva z tretích krajín.
(2)
Je nevyhnutné zohľadniť, že dovozy lastúrnikov v malých množstvách, často vysokej hodnoty, priamo pre maloobchodný predaj v supermarketoch alebo reštauráciách, môžu predstavovať nízke riziko, čo sa týka zdravia zvierat, keďže tieto dodávky nie sú určené na ďalší chov, výkrm alebo nasadenie do vôd spoločenstva.
(3)
Požiadavky stanovené v smernici Rady 91/492/EHS z 15. júla 1991 stanovujúcej zdravotné podmienky výroby živých lastúrnikov a ich uvádzanie na trh (3) a v smernici Rady 91/493/EHS z 22. júla 1991 stanovujúcej zdravotné podmienky výroby produktov rybolovu a ich uvádzanie na trh (4), predstavujú náležitý stupeň ochrany, čo sa týka živých lastúrnikov balených vo veľkostných baleniach vhodných na maloobchodný predaj v reštauráciách alebo priamo spotrebiteľovi za podmienky, že lastúrniky neprídu do kontaktu s vodami spoločenstva. Dodatočný certifikát o zdravotnom stave zvierat by pre takéto zásielky nemal byť nevyhnutný.
(4)
Je nevyhnutné zohľadniť možnosť, že dovozy živých lastúrnikov, ktoré by neboli úplne v súlade s požiadavkami stanovenými v článku 3 rozhodnutia 2003/804/ES pre situácie, kedy sú lastúrniky určené na ďalšie spracovanie, by mohli byť smerované do dovozných stredísk schválených v súlade s článkom 8 rozhodnutia 2003/804/ES a balené vo veľkostných baleniach vyhovujúcich pre maloobchodný predaj v reštauráciách alebo priamo spotrebiteľovi. V týchto prípadoch, dovezené mäkkýše neprídu do priameho kontaktu s prirodzenými vodami spoločenstva.
(5)
So živými lastúrnikmi by sa malo zachádzať ako s vodnými živočíchmi, ak sú určené na ďalší chov a produkciu, ale môžu sa taktiež považovať za výrobky, ak sú určené na priamu ľudskú spotrebu s výnimkou, keď sú prepravované zaživa na udržanie čerstvosti. Akokoľvek, čo sa týka veterinárnych kontrol, všetky lastúrniky musia byť prekontrolované v zariadeniach schválených na zaobchádzanie s výrobkami živočíšneho pôvodu, ktoré sú najvhodnejšie na vybavenie takýchto zásielok.
(6)
Živé lastúrniky dovezené z tretích krajín by mali preto podliehať veterinárnym kontrolám v súlade so smernicou Rady 97/78/ES z 18. decembra 1997 stanovujúcou princípy vplývajúce na organizáciu veterinárnych kontrol produktov vstupujúcich do spoločenstva z tretích krajín (5).
(7)
Nariadenie Komisie (ES) č. 282/2004 z 18. februára 2004 zavádzajúce doklad na potvrdenie veterinárnej kontroly zvierat, ako aj veterinárne kontroly zvierat vstupujúcich do spoločenstva z tretích krajín (6) nahradilo rozhodnutie Komisie 92/527/EHS (7). Ak sú živé lastúrniky určené na chov alebo produkciu mali by byť použité kontrolné postupy uvedené v článku 8 smernice 97/78/ES a podľa nich by mal byť štátnym veterinárnym lekárom vystavený spoločný veterinárny colný doklad v nariadení Komisie (ES) č. 282/2004.
(8)
Ak sú lastúrniky dovezené a určené pre ľudskú spotrebu, musí byť štátnym veterinárnym lekárom použitý a vyplnený spoločný veterinárny colný doklad uvedený v nariadení Komisie (ES) č. 136/2004 stanovujúcom postupy pre veterinárne kontroly v hraničných inšpek-čných staniciach spoločenstva pre produkty dovezené z tretích krajín (8).
(9)
Na to, aby sa predišlo zbytočnému prerušeniu dovozov, vezmúc do úvahy nízke riziko ohrozenia zdravia zvierat, ktoré takéto dodávky predstavujú, kontrolné postupy stanovené v článku 6 rozhodnutia 2003/804/ES by mali byť príslušne zmenené a príloha IV zrušená.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2003/804/ES sa upravuje takto:
1.
Článok 4 sa nahrádza takto:
„Článok 4
Podmienky týkajúce sa dovozu živých lastúrnikov určených na ľudskú spotrebu
1. Členské štáty povolia dovoz živých lastúrnikov určených na ďalšie spracovanie pred ľudskou spotrebou na ich územie, iba ak zásielka:
a)
spĺňa podmienky stanovené v článku 3 ods. 1 i alebo
b)
je zaslaná priamo schválenému dovoznému stredisku na ďalšie spracovanie.
2. Členské štáty povolía dovoz živých lastúrnikov určených na bezprostrednú ľudskú spotrebu na ich územie, iba ak lastúrniky pochádzajú z tretích krajín a zariadení schválených v súlade s článkom 9 smernice 91/492/EHS a článkom 11 smernice 91/493/EHS a spĺňajú požiadavky verejného zdravotného certifikátu stanoveného týmito smernicami; a
buď
a)
zásielka pozostáva z lastúrnikov balených vo veľkostných baleniach vhodných na malooobchodný predaj v reštauráciách alebo priamo spotrebiteľovi a balíky sú jasne označené nasledujúcim textom ‚Živé lastúrniky pre bezprostrednú ľudskú spotrebu. Nenasadiť do vôd spoločenstva.’;
alebo
b)
zásielka je zaslaná priamo schválenému dovoznému stredisku, kde sa lastúrniky ďalej spracúvajú. Živé lastúrniky môžu však opustiť tieto priestory, iba ak sú zabalené a označené, ako je stanovené v bode a) vyššie.“
2.
Článok 6 sa nahrádza takto:
„Článok 6
Kontrolné postupy
1. Živé lastúrniky dovezené z tretích krajín budú podliehať veterinárnym kontrolám v hraničných inšpekčných staniciach v členskom štáte vstupu v súlade s článkom 8 smernice 97/78/ES.
2. V prípade živých lastúrnikov, ich vajíčok a gamét, dovezených do spoločenstva na účely ďalšieho chovu, výkrmu alebo násady, musí byť vyplnená spoločná veterinárna colná deklarácia stanovená v nariadení Komisie (ES) č. 282/2004.
3. V prípade živých lastúrnikov dovezených do spoločenstva na bezprostrednú ľudskú spotrebu alebo na účely ďalšieho spracovania pred ľudskou spotrebou musí byť náležite vyplnený spoločný veterinárny colný doklad stanovený v nariadení Komisie (ES) č. 136/2004.“
3.
Príloha II sa nahrádza textom v prílohe tohto rozhodnutia.
4.
Vypúšťa sa príloha IV.
5.
Text v bode A.2. prílohy V sa nahrádza textom:
„2.
Živé mäkkýše môžu opustiť schválené dovozné stredisko, iba ak sú zabalené a označené v súlade s článkom 4 ods. 2 písm. a) tohto rozhodnutia.“
Článok 2
Toto rozhodnutie je adresované členským štátom.
V Bruseli 23. júla 2004